Keywords

Summary



Keywords

1. Keskkond – Õhusaaste – Direktiiv 2003/87 – Kasvuhoonegaaside saastekvootidega kauplemise süsteem – Liidu ja liikmesriikide ühtne registrisüsteem – Saastekvootidega kauplemist käsitlev teave – Teabe edastamine ja konfidentsiaalsus

(Komisjoni määrus nr 2216/2004; Euroopa Parlamendi ja nõukogu direktiivi 2003/87, muudetud direktiiviga 2004/101, artikkel 19)

2. Keskkond – Õhusaaste – Direktiiv 2003/87 – Kasvuhoonegaaside saastekvootidega kauplemise süsteem – Liidu ja liikmesriikide ühtne registrisüsteem – Saastekvootidega kauplemist käsitlev teave – Sellise teabe konfidentsiaalsus – Üldsusele edastamine

(Komisjoni määrus nr 2216/2004, artiklid 9, 10 ja XVI lisa lõiked 11 ja 12; Euroopa Parlamendi ja nõukogu direktiiv 2003/87, muudetud direktiiviga 2004/101)

3. Keskkond – Õhusaaste – Direktiiv 2003/87 – Kasvuhoonegaaside saastekvootidega kauplemise süsteem – Liidu ja liikmesriikide ühtne registrisüsteem – Saastekvootidega kauplemist käsitlev teave – Sellise teabe konfidentsiaalsus – Üldsusele edastamine

(Komisjoni määrus nr 2216/2004, XVI lisa lõige 12; Euroopa Parlamendi ja nõukogu direktiiv 2003/87, muudetud direktiiviga 2004/101)

Summary

1. Sellise kauplemist käsitleva teabe edastamise suhtes, mis seondub saastekvoote loovutava ja omandava kontoomaniku nime, tehinguga seotud saastekvootide või Kyoto ühikutega ning tehingu lõpuleviimise kuupäeva ja kellaajaga, kohaldatakse üksnes direktiiviga 2003/87, millega luuakse ühenduses kasvuhoonegaaside saastekvootidega kauplemise süsteem, muudetud direktiiviga 2004/101, ja määrusega nr 2216/2004 registrite standarditud ja turvatud süsteemi kohta vastavalt direktiivile 2003/87 ning otsusele 280/2004 kehtestatud üldsusele edastamise ja konfidentsiaalsuse erinorme.

Selle teabe puhul on nimelt tegemist üleantud kvoote käsitleva teabega, mille kohta liikmesriigid peavad oma vastavates riiklikes registrites täpselt arvestust pidama; kusjuures nende registrite tehnilisi aspekte ning nende pidamist käsitlevad eeskirjad, samuti kõnealustes registrites sisalduva teabe edastamise ning konfidentsiaalsusega seonduvad eeskirjad on kehtestatud määrusega nr 2216/2004. Selline teave kuulub seega direktiivi 2003/87 artikli 17, mitte selle direktiivi artikli 19 kohaldamisalasse. Kuivõrd direktiivi 2003/87 artikkel 19 ei viita sarnaselt artiklile 17 direktiivile 2003/4, tuleb asuda seisukohale, et liidu seadusandja ei soovinud kohaldada kauplemist käsitleva teabe taotluse suhtes direktiivi 2003/4 üldnorme, vaid et ta kehtestas hoopis seda teavet puudutava ammendava erikorra kõnealuse teabe üldsusele edastamise ja konfidentsiaalsuse kohta.

(vt punktid 39–41, resolutsiooni punkt 1)

2. Selline kauplemist käsitlev teave, mis seondub saastekvoote loovutava ja omandava kontoomaniku nime, tehinguga seotud saastekvootide või Kyoto ühikutega ning tehingu lõpuleviimise kuupäeva ja kellaajaga ning mille edastamist taotleb avaliku võimu esindaja, kes soovib uuesti läbi rääkida rendilepingut, kujutab endast konfidentsiaalset teavet määruse nr 2216/2004 registrite standarditud ja turvatud süsteemi kohta tähenduses vastavalt direktiivile 2003/87 ning otsusele 280/2004. Vastavalt selle määruse artiklitele 9 ja 10 koostoimes kõnealuse määruse XVI lisa lõigetega 11 ja 12 on üldsusel juhul, kui puudub asjaomaste kontode omanike eelnev nõusolek, sellisele teabele vaba juurdepääs üksnes ühenduse sõltumatu tehingute registri veebisaidi avalikul alal aastal X lõpuleviidud saastekvootide üleandmisega seotud tehingute kohta alates viienda aasta (X + 5) 15. jaanuarist.

(vt punktid 52, 53, resolutsiooni punkt 2)

3. Kuigi määruse nr 2216/2004 registrite standarditud ja turvatud süsteemi kohta vastavalt direktiivile 2003/87 ning otsusele 280/2004 rakendamise eesmärgil on ainuüksi põhihaldaja pädev edastama üldsusele selle määruse XVI lisa lõikes 12 nimetatud teavet, on siiski riikliku registri pidajal, kellele on esitatud sellise kauplemist käsitleva teabe edastamise taotlus, ülesanne jätta ise see taotlus rahuldamata, kuivõrd asjaomaste kontode omanike eelneva nõusoleku puudumisel peab kõnealune haldaja tagama sellise teabe konfidentsiaalsuse seni, kuni põhihaldajal ei ole võimalik seda õiguspäraselt üldsusele edastada.

(vt punkt 59, resolutsiooni punkt 3)